Úrad špeciálnej prokuratúry Generálnej prokuratúry Slovenskej republiky 
Štúrova 2, 812 85 Bratislava

Sp. zn. : VII/2 Gv 27/12/1000	Pezinok, 15.6.2012
EEČ : 2-1-0-2012

U Z N E S E N I E

Trestná vec:	obvinený XXXXX 
Prečin:	Podplácanie podľa § 333 odsek 2 písmeno b Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Úradu špeciálnej prokuratúry Generálnej prokuratúry Slovenskej republiky
Podľa § 215 odsek 3 Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
dňa 9. decembra 2008 v čase o 09.48 h v Prešove v budove Okresného riaditeľstva PZ v priestoroch Okresného dopravného inšpektorátu v miestnosti č. 310, ktorá slúži ako kuchynka, poskytol bývalému mjr. XXXXX, v tom čase pracujúcemu ako policajt - starší referent oddelenia bezpečnosti cestnej premávky a dopravných evidencií služobne zaradený na ODI OR PZ Prešov, úplatok vo výške 3.000,- Sk ( 99.58 € ) za to, že mu ako správny orgán riešiaci dopravné priestupky v rámci správneho konania zníži možnú sankciu za priestupok na spodnú hranicu, čo aj vykonal a za spáchaný priestupok evidovaný pod spisovou značkou Č.p.: ORP-P-907/DI-3-2008, ktorého sa XXXXX dopustil dňa 17.10.2008, kedy viedol osobné motorové vozidlo zn. Škoda 105 S e.č. PO 204 AU v obci Fulianka pod vplyvom alkoholu s hladinou 1,12 mg/l alkoholu v dychu, mu uložil pokutu vo výške 15.000,-Sk (497.91 €) a zákaz činnosti riadiť motorové vozidlá v trvaní 12 mesiacov, 

lebo obvinený sa významnou mierou podieľal na objasnení alebo na zistení alebo usvedčení páchateľa tohto trestného činu a záujem spoločnosti na objasnení takého trestného činu prevyšuje záujem na trestnom stíhaní tohto obvineného pre taký trestný čin alebo pre iný trestný čin
Odôvodnenie:

Vyšetrovaním vykonaným v uvedenej veci bolo zistené, že obv. XXXXX sa dopustil prečinu podplácania podľa § 333 ods. 1, ods. 2 písm. b/  Tr. zák. na skutkovom a právnom základe, ako je to uvedené vo výrokovej časti tohto uznesenia.

XXXXX spáchanie prečinu priznal, usvedčil svojou výpoveďou XXXXX, teraz už bývalého policajta - staršieho referenta oddelenia bezpečnosti cestnej premávky a dopravných evidencií ODI OR PZ Prešov, ktorému odovzdal úplatok vo výške 3.000,- Sk (99.58 €) v súvislosti s prejednávaním jeho dopravného priestupku a to konkrétne za zníženie možnej sankcie na spodnú hranicu, čo aj vykonal.

Obvinený tak urobil v trestnom konaní vedenom proti teraz už právoplatne odsúdenému XXXXX a to pri výsluchu pred vyšetrovateľom ako aj v konaní pred Špecializovaným trestným súdom v Pezinku, pričom jeho výpoveď značnou mierou prispela k usvedčeniu a odsúdeniu XXXXX z korupčného správania. 

Z rozsudku Špecializovaného trestného súdu v Pezinku, pracovisko Banská Bystrica sp. zn. BB - 4 T 35/2010 zo dňa 25.03.2011 v spojení s rozsudkom Najvyššieho súdu SR sp. zn. 2 To 6/2011 zo dňa 29.11.2011, vyplýva, že XXXXX bol právoplatne odsúdený za spáchanie zločinu prijímania úplatku podľa § 329 ods. 1, ods. 2 Tr. zák. na trest odňatia slobody vo výmere 5 rokov so zaradením pre výkon tohto trestu do ústavu na výkon trestu s minimálnym stupňom stráženia, ako aj peňažný trest vo výške 1.500 € a trest zákazu činnosti v súvislosti s výkonom funkcie verejného činiteľa na dobu 4 roky.

Po preskúmaní vyšetrovacieho spisu som zistila, že sú splnené podmienky na postup podľa § 215 ods. 3 Tr. por., pretože obvinený sa významnou mierou podieľal na objasnení korupcie a usvedčení páchateľa tohto trestného činu a záujem spoločnosti na objasnení takéhoto trestného činu prevyšuje záujem na trestnom stíhaní obvineného. 

Vzhľadom k tomu, že obvinený splnil zákonné podmienky na  postup podľa § 215 ods. 3 Tr. por., rozhodla som o zastavení trestného stíhania spolupracujúceho obvineného.

Poučenie:
Proti tomuto uzneseniu je prípustná sťažnosť, ktorú možno podať u prokurátora generálnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Valéria Simonová
prokurátorka